CELEX: 32016D0715(01)
Language: ro
Date: 2016-06-17 00:00:00
Title: Decizia Comisiei din 17 iunie 2016 de instituire a Grupului de experți la nivel înalt pentru sistemele de informații și interoperabilitate

15.7.2016   
            
            
               RO
            
            
               Jurnalul Oficial al Uniunii Europene
            
            
               C 257/3
            
         DECIZIA COMISIEI
   din 17 iunie 2016
   de instituire a Grupului de experți la nivel înalt pentru sistemele de informații și interoperabilitate
   (2016/C 257/03)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               În vederea îmbunătățirii structurale a arhitecturii gestionării de date din Uniune în materie de control al frontierelor și de securitate, în special prin remedierea actualelor deficiențe și lacune de cunoștințe din sistemele de informații existente la nivelul Uniunii, în conformitate cu Comunicarea Comisiei către Parlamentul European și Consiliu intitulată „Sisteme de informații mai puternice și mai inteligente în materie de frontiere și securitate” (1), Comisia trebuie să recurgă la cunoștințele și competențele unor experți de nivel înalt în cadrul unui organ consultativ.
            
         
               (2)
            
            
               Este necesar, așadar, să se instituie un grup de experți la nivel înalt în domeniul sistemelor de informații și al interoperabilității și să se stabilească atribuțiile și structura acestuia.
            
         
               (3)
            
            
               Grupul ar trebui să ajute la elaborarea unei strategii comune prin care să se mărească eficacitatea și eficiența gestionării de date în Uniune, cu respectarea deplină a cerințelor în materie de protecție a datelor, și, astfel, să se îmbunătățească protecția frontierelor externe și securitatea internă în Uniune. Grupul ar trebui să aibă o perspectivă amplă și cuprinzătoare asupra gestionării frontierelor și a asigurării respectării legii, ținând seama de rolurile, responsabilitățile și sistemele autorităților vamale relevante.
            
         
               (4)
            
            
               Grupul ar trebui să fie alcătuit din autoritățile competente ale statelor membre, autoritățile competente ale statelor membre asociate din spațiul Schengen care nu fac parte din Uniunea Europeană, Agenția Europeană pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA), Agenția Europeană pentru Gestionarea Cooperării Operative la Frontierele Externe ale statelor membre ale Uniunii Europene (Frontex), Agenția pentru Drepturi Fundamentale a Uniunii Europene (FRA), Biroul European de Sprijin pentru Azil (EASO), Oficiul European de Poliție (Europol) și coordonatorul UE pentru lupta împotriva terorismului.
            
         
               (5)
            
            
               Ar trebui prevăzute norme privind dezvăluirea de informații de către membrii grupului.
            
         
               (6)
            
            
               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (2).
            
         
               (7)
            
            
               Prezenta decizie se aplică până la 31 decembrie 2017. Comisia va examina în timp util oportunitatea unei eventuale prelungiri,
            
         DECIDE:
   Articolul 1
   Obiectul
   Se instituie Grupul de experți la nivel înalt pentru sistemele de informații și interoperabilitate (denumit în continuare „grupul”).
   Articolul 2
   Atribuțiile
   Grupul are următoarele atribuții:
   
               (a)
            
            
               consilierea și asistarea Comisiei în vederea asigurării interoperabilității și a interconectării sistemelor de informații și a gestionării de date în materie de gestionare a frontierelor și de securitate;
            
         
               (b)
            
            
               dezvoltarea unei viziuni strategice generale asupra interoperabilității și a interconectării sistemelor de informații și asupra unei gestionări mai eficace și mai eficiente a datelor în materie de gestionare a frontierelor și de securitate în Uniune; în această atribuție intră, printre altele, propunerea de acțiuni concrete de urmărire a rezultatelor pe termen scurt, mediu și lung, pe care Comisia ar trebui să le întreprindă pentru îmbunătățirea protecției frontierelor sale externe și pentru consolidarea securității interne prin îmbunătățirea schimbului de informații;
            
         
               (c)
            
            
               instituirea cooperării și coordonării între Comisie și statele membre în chestiuni referitoare la punerea în aplicare a legislației Uniunii în domeniul interoperabilității și al interconectării sistemelor de informații și al gestionării de date în materie de gestionare a frontierelor și de securitate în Uniune.
            
         Articolul 3
   Componența
   (1)   Grupul este alcătuit din autoritățile competente ale statelor membre, autoritățile competente ale statelor membre asociate din spațiul Schengen care nu fac parte din Uniunea Europeană, Agenția Europeană pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA), Agenția Europeană pentru Gestionarea Cooperării Operative la Frontierele Externe ale statelor membre ale Uniunii Europene (Frontex), Agenția pentru Drepturi Fundamentale a Uniunii Europene (FRA), Biroul European de Sprijin pentru Azil (EASO), Oficiul European de Poliție (Europol) și coordonatorul UE pentru lupta împotriva terorismului.
   (2)   Membrii grupului desemnează reprezentanți la nivel înalt. Fiecare dintre reprezentanții la nivel înalt poate fi însoțit de un expert în domeniul schimbului de informații în scopul de a asigura un nivel înalt de cunoștințe și competențe tehnice.
   Articolul 4
   Președintele
   Grupul este prezidat de directorul general al Direcției Generale Migrație și Afaceri Interne din cadrul Comisiei.
   Articolul 5
   Modul de funcționare
   (1)   Grupul acționează la cererea președintelui în conformitate cu normele orizontale ale Comisiei care se aplică grupurilor de experți („normele orizontale”) (3).
   (2)   Reuniunile grupului au loc, în principiu, la Bruxelles.
   (3)   Direcția Generală Migrație și Afaceri Interne din cadrul Comisiei (denumită în continuare „DG HOME”) asigură serviciile de secretariat. La reuniunile grupului și ale subgrupurilor acestuia pot participa funcționari din alte direcții ale Comisiei care sunt interesați de activitățile acestora.
   (4)   Cu acordul DG HOME, grupul poate decide, cu majoritatea simplă a membrilor săi, ca deliberările să fie publice.
   (5)   Discutarea fiecărui punct de pe ordinea de zi și avizele emise de grup fac obiectul unor procese-verbale concludente și complete. Procesele-verbale sunt întocmite de secretariat sub responsabilitatea președintelui.
   (6)   Grupul își adoptă avizele, recomandările și rapoartele prin consens. În cazul unui vot, rezultatul votului se decide cu majoritatea simplă a membrilor. Membrii care au votat împotrivă are dreptul să ceară ca la avizele, recomandările sau rapoartele grupului să fie anexat un rezumat al motivelor punctului lor de vedere.
   Articolul 6
   Subgrupurile
   (1)   Pentru analizarea unor chestiuni specifice, DG HOME poate înființa subgrupuri al căror mandat este stabilit de Comisie. Subgrupurile își desfășoară activitatea în conformitate cu normele orizontale și raportează grupului. După ce și-au îndeplinit mandatul, subgrupurile sunt dizolvate.
   (2)   Membrii grupului desemnează reprezentanți pentru fiecare subgrup.
   Articolul 7
   Experții invitați
   Președintele grupului poate invita ad-hoc experți ale căror cunoștințe și competențe de specialitate sunt relevante pentru un anumit subiect de pe ordinea de zi să participe la lucrările grupului sau ale subgrupurilor.
   Articolul 8
   Observatorii
   (1)   În urma unei invitații directe a președintelui se poate acorda statutul de observator unor persoane fizice, organizații și organisme publice, în conformitate cu normele orizontale.
   (2)   Organizațiile/entitățile publice care au primit statutul de observator își desemnează reprezentanți.
   (3)   Observatorii și reprezentanții acestora pot fi autorizați de președinte să participe la discuțiile grupului și să își pună la dispoziție cunoștințele și competențele de specialitate. Ei nu au însă drept de vot și nici nu pot participa la formularea recomandărilor sau a avizelor grupului.
   Articolul 9
   Regulamentul de procedură
   La propunerea și cu acordul DG HOME, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale.
   Articolul 10
   Secretul profesional și gestionarea informațiilor clasificate
   Membrii grupului și reprezentanții acestuia, precum și experții și observatorii invitați, respectă obligațiile privind secretul profesional prevăzute în tratate și în normele de aplicare ale acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (4) și (UE, Euratom) 2015/444 (5) ale Comisiei. Dacă aceste obligații nu sunt respectate, Comisia poate lua toate măsurile care se impun.
   Articolul 11
   Transparența
   (1)   Grupul și subgrupurile acestuia se înscriu în registrul grupurilor de experți și al altor entități similare ale Comisiei (denumit în continuare „registrul grupurilor de experți”).
   (2)   În ceea ce privește componența, în registrul grupurilor de experți se publică numele membrilor, inclusiv denumirile autorităților statelor membre, și numele observatorilor.
   (3)   Toate documentele relevante, printre care ordinile de zi, procesele-verbale și contribuțiile participanților, se publică fie în registrul grupurilor de experți, fie pe un site web specializat care poate fi accesat printr-un link indicat în registru și care conține informațiile respective. Accesul la site-urile web specializate nu este condiționat de înregistrarea ca utilizator și nici supus altor restricții. În special, ordinea de zi și alte documente de referință relevante se publică în timp util înainte de ședință, iar procesele-verbale se publică în timpul cuvenit după ședință. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (6).
   Articolul 12
   Cheltuielile de ședință
   (1)   Participanții la activitățile grupului și ale subgrupurilor nu sunt remunerați pentru serviciile oferite.
   (2)   Cheltuielile de călătorie și diurnele participanților la activitățile grupului și ale subgrupurilor sunt rambursate de către Comisie. Rambursarea se face în conformitate cu normele aplicate de Comisie și în limita creditelor disponibile alocate serviciilor Comisiei în cadrul procedurii anuale de alocare a resurselor.
   Articolul 13
   Aplicabilitatea
   Prezenta decizie se aplică până la 31 decembrie 2017.
   
      Adoptată la Bruxelles, 17 iunie 2016.
      
         
            Pentru Comisie
         
         Dimitris AVRAMOPOULOS
         
            Membru al Comisiei
         
      
   
   
      (1)  Comunicarea Comisiei din 6 aprilie 2016 – Sisteme de informații mai puternice și mai inteligente în materie de frontiere și securitate, COM(2016) 205.
   
      (2)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      (3)  C(2016) 3301.
   
      (4)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
   
      (5)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
   
      (6)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).